पाएं अपने शहर की ताज़ा ख़बरें और फ्री ई-पेपरडाउनलोड करें
अम्बाला सिटी. विधायक विनोद शर्मा की मुखालफत के बाद अम्बाला की राजनीति में हलचल मच गई है। यह पहला मौका था जब कांग्रेस के एक धड़े ने विधायक के खिलाफ खुलकर बयानबाजी की थी। इस बयानबाजी का जवाब अंतत: मिलना ही था। विधायक समर्थकों और ब्लॉक कांग्रेसियों ने सोमवार को कांग्रेस भवन में बैठक की। इसमें शहरी कांग्रेस अध्यक्ष हरीश सासन को निशाने पर रखा गया। मांग की गई कि सासन को अध्यक्ष पद से बर्खास्त किया जाए।
कांग्रेस भवन में आयोजित बैठक की अध्यक्षता ब्लॉक अध्यक्ष अजैब सिंह व पंचराम ने की। विधायक के सहयोग से जीत हासिल करने वाले पार्षद दर्शन मेहता के पुत्र राजेश मेहता, रमेशमल, दलजीत सिंह, रमा रानी के ससुर बृजलाल सिंगला, रूपम गुगलानी के पुत्र गौरव गुगलानी और पवन अग्रवाल का स्वागत किया गया। दिलीप चावला, धर्मपाल कालिया, देवेंद्र बजाज, नरेश सहगल, राजेश मेहता व बृजलाल सिंगला ने कहा कि यदि किसी नेता को वरिष्ठ नेता से शिकायत है तो लिखित तौर पर हाईकमान को शिकायत की जा सकती है।
विनोद शर्मा राष्ट्रीय स्तर के नेता हैं, उनके खिलाफ बयानबाजी निंदनीय है। सासन ने पार्टी की अनुमति के बिना शहर के दो वार्डो में अपने पारिवारिक सदस्यों को विधायक समर्पित प्रत्याशी के खिलाफ चुनाव लड़वाकर अनुशासनहीनता की है। बैठक में पूर्व पार्षद कृपाल सग्गू के भाई सुखविंद्र सिंह सग्गू ने कांग्रेस में शामिल होने की घोषणा की।
रमेश का नाम लिया बिट्टू चावला ने
बिट्टू चावला ने उस समय धमाका किया जब उन्होंने निर्दलीय पार्षद रमेशमल को महापौर बनाने की बात कही। उन्होंने कहा कि रमेश भी कांग्रेस के साथ हैं। अब मुख्यमंत्री को फैसला लेना है कि वे किसे महापौर बनाते हैं। पिछले दिनों विनोद शर्मा व निर्मल सिंह अपने समर्थित पार्षदों को लेकर सीएम से मिले थे। निर्मल गुट ने महापौर के लिए स्वर्ण कौर का नाम आगे किया था।
मुलाना से मुलाकात
डीपीआरओ की प्रेस विज्ञप्ति के अनुसार कांग्रेस प्रवक्ता अरुण गर्ग के नेतृत्व में कांग्रेसी नेताओं का एक प्रतिनिधिमंडल चंडीगढ़ में पार्टी मुख्यालय में प्रदेशाध्यक्ष फूलचंद मुलाना से मिला। प्रतिनिधिमंडल ने शहरी अध्यक्ष हरीश सासन को अध्यक्ष पद से बर्खास्त करने के साथ-साथ पार्टी की सदस्यता से भी बर्खास्त करने की मांग की। मुलाना ने शहरी अध्यक्ष द्वारा की गई अनुशासनहीनता पर सख्त कार्रवाई अमल में लाने का आश्वासन दिया।
बैठक में ये मौजूद रहे
बैठक में ब्लॉक अध्यक्ष अजैब सिंह, पंचराम, राजेश मेहता, बिट्टू चावला, नरेश सहगल, राजेश मेहता, धर्मपाल कालिया, दलजीत सिंह भाटिया, देवेंद्र बजाज, गौरव गुगलानी, बृजलाल सिंगला, अवतार सिंह चौड़मस्तपुर, चेयरमैन कुलदीप सिंह, अशोक बूंदी, नरमैल सिंह खैरा, रमन शर्मा, वेद प्रकाश वेदी, तेजपाल मंगा, गुरप्रीत साहना, टेकचंद भानोखेड़ी, चंद्रगुप्त बंसल, राजकुमार गुप्त, अर्जुन धीमान, जगदीश शर्मा, एसके गुप्ता, विक्की चौहान, टिंकू विज, बलबीर सिंह, लखविंद्र लक्की, गुरदेव सिंह, दीपक भोला, दलजीत सिंह गोगा, नैब सिंह सैनी, बिट्टू सिंह, जगदीश शर्मा, दिलबाग राय, बाबू राम पंवार, कुशम राठौर उपस्थित थे।
क्या होगा पूर्व पार्षदों का
सोमवार की बैठक में हरीश सासन के खिलाफ ही विधायक समर्थकों ने मोर्चा खोला है। जबकि रविवार की बैठक में पूर्व पार्षद, चुनाव हारे उम्मीदवार व कांग्रेसियों ने भी विधायक के खिलाफ जहर उगला था। केवल शहरी प्रधान को पार्टी से बर्खास्त करने की मांग की गई। ऐसे में पूर्व पार्षदों और उन कांग्रेसियों का क्या होगा, जिन्होंने विधायक के खिलाफ बयानबाजी की है।
माफी मांगें शहरी अध्यक्ष
बिट्टू चावला ने कहा कि शहरी अध्यक्ष ने चुनावों में पंफलेट पर अपने पारिवारिक सदस्यों के साथ कुमारी सैलजा व मुख्यमंत्री का फोटो लगाया। लेकिन चुनाव हारने के बाद वे विधायक के खिलाफ हो गए। उन्हें अपने बयान के लिए माफी मांगनी चाहिए।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva awa_Deva hin_Deva hin_Deva hin_Deva hin_Deva bho_Deva hin_Deva hin_Deva hin_Deva hin_Deva zho_Hant eng_Latn